**Η μετοχή**

**Α. Επιθετική**: Εκφέρεται συνήθως με άρθρο και αναλύεται σε αναφορική πρόταση. Συντακτικώς καταλαμβάνει θέσεις ουσιαστικών και επιθέτων.

Ὁ λάμπων ἥλιος… Ὁ ζητῶν εὑρίσκει.

**Β. Κατηγορηματική**: Είναι άναρθρη, λειτουργεί όπως το κατηγορούμενο ή ο κατηγορηματικός προσδιορισμός και αναφέρεται στο υποκείμενο ή στο αντικείμενο του ρήματος. Μεταφράζεται με να, ότι, (που, και). Εξαρτάται συνήθως από ρήματα:

Α) συνδετικά: εἰμί, γίγνομαι, τυγχάνω, λανθάνω, διατελῶ, φαίνομαι, δῆλός εἰμι κ.ά. Φίλος τυγχάνεις ὤν.

Β) έναρξης, λήξης: Χειρίσοφος ἐπαύσατο πορευόμενος.

Γ) ανοχής, καρτερίας, κόπου: καρτερῶ, ὑπομένω, ἀνέχομαι, κάμνω κ.ά.

Οὐκ ἠνέσχετο σιγῶν.

Δ) αίσθησης, γνώσης, μάθησης, μνήμης, λήθης: αἰσθάνομαι, ὁρῶ, ἀκούω, γιγνώσκω, οἶδα, ἐπίσταμαι, πυνθάνομαι, μανθάνω, μέμνημαι, (κατα)λαμβάνω κ.ά.

 Ὁρῶμεν ταῦτα ἀληθῆ ὄντα. Αἰσθάνομαί τινας παραβαίνοντας τοὺς νόμους.

Ε) δείξης, αγγελίας, ελέγχου: δείκνυμι, δηλῶ, ἀγγέλλω, (ἀπο)φαίνω κ.ά.

Ἀποδείξω τοῦτον μάρτυρας ψευδεῖς παρεχόμενον.

ΣΤ) ευεργεσίας, αδικοπραγίας, νίκης, ήττας: εὖ ποιῶ, κακῶς ποιῶ, ἀδικῶ, χαρίζομαι, νικῶ, κρατῶ, ἡττῶμαι κ.ά.

 Ἐμοὶ χαρίζου ἀποκρινόμενος.

Ζ) ψυχικού πάθους: χαίρω, ἥδομαι, βαρέως/χαλεπῶς φέρω, ἀγανακτῶ, ἄχθομαι, αἰσχύνομαι, ὀργίζομαι, λυποῦμαι, μεταμέλομαι κ.ά.

Μετοχή που εξαρτάται από ρήμα ψυχικού πάθους είναι κατηγορηματική, όταν δηλώνει πράξη σύγχρονη προς αυτό που δηλώνει το ρήμα, και αιτιολογική, όταν δηλώνει πράξη προτερόχρονη.

Εὐθύδημος ἔχαιρεν άκούων ταῦτα. (κατηγορηματική)

Τοῦτο οὐκ αἰσχύνομαι λέγων. (κατηγορηματική)

Μετεμέλοντο τὰς σπονδὰς οὐ δεξάμενοι. (αιτιολογική)

**Γ. Επιρρηματική**: Είναι άναρθρη και φανερώνει ό τι και οι επιρρηματικοί προσδιορισμοί. Μπορεί να είναι:

1. Τροπική: Λῃζόμενοι ζῶσι.

2. Χρονική: Ταῦτα εἰπὼν έκαθέζετο.

3. Αιτιολογική: Κινδυνεύσαντες ἡττηθῆναι ἀπεχώρησαν.

4. Τελική (σε χρόνο μέλλοντα): Ἐπορεύοντο πολεμήσοντες.

5. Υποθετική: Δίκαια δράσας συμμάχους ἕξεις θεούς.

6. Εναντιωματική: Ἕλληνες ὄντες κατὰ τῆς Ἑλλάδος μάχονται.

Αν το υποκείμενο μιας επιρρηματικής μετοχής έχει και άλλον συντακτικό ρόλο στην πρόταση, η μετοχή χαρακτηρίζεται **συνημμένη**. Αν όχι, ονομάζεται **απόλυτη**. Αυτή συνήθως τίθεται σε γενική πτώση (γενική απόλυτη).

Στάσεως γενομένης οὗτοι ἀπέδρασαν.

Αν όμως ανήκει σε απρόσωπο ρήμα, τότε τίθεται σε πτώση αιτιατική (αιτιατική απολύτη).

Ἀπόλωλεν ἐξὸν σωθῆναι.

Ασκήσεις

Ὁ φεύγων πόνους φεύγει τιμὰς. Ἄρξομαι λέγων.

Οὗτος διατελεῖ γράφων. Ἔστησαν τρόπαιον ὡς νενικηκότες.

Κῦρος συλλέξας τὸ στράτευμα ἐπολιόρκει Μίλητον.

Ἦλθεν ἔχων ναῦς ὀλίγας. Τοὺτο λέξων ἔρχομαι.

Ταῦτα ποιοῦντες τὰ δίκαια ψηφιεῖσθε. Ὀλίγοι ὄντες ἐνίκησαν.

Ἅτε πυκνοῦ ὄντος τοῦ ἄλσους οὐχ ἑώρων. Μισῶ τοὺς κολακεύοντας.

Τῆς ὥρας συγκλειούσης Φιντίας ἦλθεν.